
הכנסת העשרים
מושב ראשון
<פרוטוקול מס' 23>
מישיבת ועדת הכספים
יום רביעי, ז' בתמוז התשע"ה (24 ביוני 2015), שעה 10:00
<סדר היום:>
<אישור השקעת המדינה בחברת תחנות ייצור חשמל חדשות בישראל בע"מ בהתאם לסעיף 10 לחוק החברות הממשלתיות>
נכחו:

<חברי הוועדה:> 
משה גפני – היו"ר
מכלוף מיקי זוהר

מיקי לוי

אורלי לוי אבקסיס
רועי פולקמן

<מוזמנים:> 
	איתמר זיגל
	–
	רפרנט חשמל וחינוך, רשות החברות הממשלתיות

	יאיר בקמן
	–
	רפרנט, רשות החברות הממשלתיות

	שניר ניב
	–
	רפרנט אנרגיה, משרד האוצר


<ייעוץ משפטי:>
שגית אפיק
<מנהל/ת הוועדה:>
טמיר כהן
<רישום פרלמנטרי:>
מוריה אביגד
<אישור השקעת המדינה בחברת תחנות ייצור חשמל חדשות בישראל בע"מ בהתאם לסעיף 10 לחוק החברות הממשלתיות>
<היו"ר משה גפני:>
שלום, אני מתכבד לפתוח את ישיבת ועדת הכלכלה בנושא: אישור השקעת המדינה בחברת תחנות ייצור חשמל חדשות בישראל בע"מ בהתאם לסעיף 10 לחוק החברות הממשלתיות. מי מציג את הבקשה?
<איתמר זיגל:>
איתמר זיגל, רשות החברות הממשלתיות.

<היו"ר משה גפני:>
מה התפקיד שלך?

<איתמר זיגל:>
רפרנט החברה.

<היו"ר משה גפני:>
מה אתה מבקש?

<איתמר זיגל:>
חברת הייצור היא חברה שהוקמה למטרת הקמה והפעלה של תחנות ייצור חשמל בישראל, עם השנים פעולתה התייתרה.
<היו"ר משה גפני:>
מה היה בחברה הזאת? מה אנחנו אישרנו לכם?
<איתמר זיגל:>
אישרו 6 מיליון שקלים בוועדת הכספים ב-2008 לשם פעילותה של החברה.
<היו"ר משה גפני:>
מה זה "פעילותה של החברה"? מה היא עשתה? למה הלך הכסף? אנחנו אישרנו את זה.
<שניר ניב:>
בעיקר למשכורות.
<היו"ר משה גפני:>
למשכורות. כמה אנשים?

<איתמר זיגל:>
שישה. 
<היו"ר משה גפני:>
אחד מהם, מה הוא היה – מנכ"ל, יושב-ראש?

<איתמר זיגל:>
אחד מנכ"ל.

<היו"ר משה גפני:>
קיבל רכב? אתה לא יודע.

<אורלי לוי אבקסיס:>
אבל מה הם עשו? על מה שילמנו להם, אדוני היושב-ראש? על מה שילמו להם?
<היו"ר משה גפני:>
אני שואל, ריבונו של עולם. שואלת חברת הכנסת אורלי לוי על מה הלך הכסף.
<איתמר זיגל:>
הכסף, כמו שנאמר פה בהחלט, רובו הלך על משכורות, כן נעשו כל מיני צעדים מצד החברה לאיתור קרקעות להקמת תחנות לייצור חשמל. שוב, עם השנים הפעילות שלה התייתרה כיוון שיצרנים פרטיים נכנסו למשק החשמל, בעצם לא היה צריך עוד - - -

<היו"ר משה גפני:>
אז למה הקמתם את החברה הזאת?

<מיקי לוי:>
מה היא עשתה?

<איתמר זיגל:>
כשהקימו את החברה חשבו שהיא תקדם בעצם את התחרות במשק החשמל, לשם כל הקימו אותה. 
<היו"ר משה גפני:>
תגיד לי, בשלהי הקדנציה הקודמת הקמתם גם חברה – זה אתם הקמתם, החברות הממשלתיות, חברת בניה להשכרה?
<איתמר זיגל:>
אני לא מכיר את החברה הזאת.
<היו"ר משה גפני:>
אז זה לא אתם. מה שקורה – אני רוצה להגיד לחברי הוועדה שנשארו כאן בישיבה – באים לכאן הרבה פעמים נציגי הממשלה ומשכנעים אותנו במילים מאוד יפות, אומרים: יצור חשמל פרטי וכו'. אני מאוד מבסוט מהעניין הזה, הייתי אז יושב-ראש הוועדה, אני אישרתי את זה – למה אישרתי את זה? תארו לעצמכם ששמים לנו על השולחן ייצור חשמל פרטי, לא נאשר דבר כזה? מה שהתברר הוא שלקחו שישה עובדים, נתנו להם משכורת כמה שנים, נתנו להם רכב ליסינג ולא עשו כלום. זה מה שהתברר.
<אורלי לוי אבקסיס:>
מי חפץ ביקרם?
<היו"ר משה גפני:>
אני לא יודע.
<אורלי לוי אבקסיס:>
לא, אבל אז אולי רצו לדאוג לכמה משרות.

<היו"ר משה גפני:>
יכול להיות.

<שניר ניב:>
אנחנו הולכים לסגור את החברה מרצון.
<מיקי לוי:>
הולכים לסגור את החברה, נו, גמרנו.

<אורלי לוי אבקסיס:>
היה לה איזה הישג, משהו?
<שניר ניב:>
לחברה לא היה שום הישג, היום הפעילות מתבצעת במשרד האנרגיה ועל ידי היצרנים הפרטיים עצמם.
<היו"ר משה גפני:>
למה אני אומר את זה? אני אומר שוב – לא כל השכל נמצא בממשלה, כך התברר לי אחרי הרבה שנים. מתברר שהרבה פעמים הממשלה טועה והרבה פעמים כשזה מגיע כאן – שכאן הדיון הוא פתוח וציבורי ואנשים מקשיבים ושומעים – הרבה פעמים מה שאנחנו משנים כאן הוא נכון ואי אפשר לבוא ולומר, כמו שהרבה פעמים באים לפה נציגי הממשלה ומתעצבנים, אומרים לי: שנתיים עבדנו על החוק, ברבע שעה אתם משנים פה משהו, שנתיים רבו משרדי הממשלה. אני אז אישרתי את זה, הייתי יושב-ראש הוועדה, הכותרת היתה טובה, הנושא היה מצוין, פתאום התברר שזה כישלון שאין כדוגמתו. מה, לא ידעו שחברות פרטיות יכנסו לעניין? מה נתנו שישה ג'ובים? לאשר את זה?

<רועי פולקמן:>
רק משפט אחד. "טעויות" אמרת – איך נוצרו חובות? חברה של שישה עובדים לא נשמעת לי מסובכת, איך נוצרו חובות?
<איתמר זיגל:>
נוצרו חובות כיוון שהחברה מיצתה את התקציב שלה לפני מספר חודשים ובעצם מאז היא עדיין ממשיכה לשלם לספקים שלה, שזה במקרה שלנו משרדים, קו טלפון – לא שום דבר בעלויות משמעותיות – והמשכורות לעובדים שבחודשים האחרונים לא קיבלו.
<רועי פולקמן:>
זאת אומרת, למרות שהוחלט על סגירתה - - -
<אורלי לוי אבקסיס:>
זה נשמע לי הזוי.
<שניר ניב:>
מדובר בעיקר בשכר דירה וחשבונות שוטפים, ברוב הדברים מדובר בסכומים קטנים.
<היו"ר משה גפני:>
אורלי, אם תרצי לחפש עלי חסרונות ותעשי רזומה של כישלונות שלי – הנה אחד הכישלונות, אני הייתי יושב-ראש הוועדה.
<אורלי לוי אבקסיס:>
אתה הוטעית, אני מתארת לעצמי שגם אני הייתי מאשרת את זה, בפרט אם זה להוזיל עלויות ללקוחות.

<היו"ר משה גפני:>
מי בעד אישור סגירת החברה כפי שזה מופיע כאן?

<אורלי לוי אבקסיס:>
בטח. ולמה הם מגיעים רק עכשיו? 

<שניר ניב:>
נדרש אישור רק להשקעת כספים, על פי סעיף 10 לחוק החברות הממשלתיות, רק להעברה.
<מיקי לוי:>
לא, אני לא ארים את היד לאשר כסף אם לא יתחייבו לסגור את החברה.
<איתמר זיגל:>
יש הסכם מול החברה.

<שניר ניב:>
יש הסכם חתום.
<מיקי לוי:>
עוד 2 מיליון שקל על כמה שקיבלתם.
<היו"ר משה גפני:>
מיקי, יש הסכם.
<איתמר זיגל:>
חבר הכנסת לוי, יש הסכם בין המדינה והחברה לסגירה.

<שניר ניב:>
יש הסכם חתום עם החברה, העלות מזערית לעומת סגירה על ידי דרך אחרת.
<אורלי לוי אבקסיס:>
אדוני היושב-ראש, שאלה אחת פשוטה: מתי ידעתם שהחברה הזאת מיותרת והיא לא עושה כלום?
<איתמר זיגל:>
לפני כשנה, פחות או יותר.
<שניר ניב:>
בצוות הרפורמים בחשמל ובמשק החשמל היתה המלצה בטיוטה לסגור את החברה, אנחנו פרסמנו כמה מכתבים למנהל החברה במטרה לסגור את החברה.
<היו"ר משה גפני:>
למה לא הביאו את זה בזמן לוועדה? היא שואלת שאלה נכונה.
<אורלי לוי אבקסיס:>
בינתיים נצברו עוד חובות.
<היו"ר משה גפני:>
למה לא הביאו את זה?

<איתמר זיגל:>
אנחנו ניסינו לגבש מתווה לסגירת החברה בהסכמה מול העובדים שפוטרו.
<היו"ר משה גפני:>
ביקשתם את זה כבר ב-2014.

<איתמר זיגל:>
נכון, היה פה איזה תהליך, לאחר כמה חודשים התקבל אישור עקרוני של משרד האנרגיה ומשרד האוצר לתהליך כמו שאנחנו מציעים.
<אורלי לוי אבקסיס:>
כמה זמן היא היתה קיימת?
<איתמר זיגל:>
ב-2008 הוקמה, ב-2012 פעלה.
<אורלי לוי אבקסיס:>
ולאורך כל הזמן הזה לא ראיתם שזו חברה פיקטיבית?
<איתמר זיגל:>
היא פעילה רק מ-2012 אבל, מאמצע 2012.  

<אורלי לוי אבקסיס:>
אבל אנחנו ב-2015.

<מיקי לוי:>
אבל רק ב-2014 זה בא.

<איתמר זיגל:>
היא פעלה כשנה וחצי.
<אורלי לוי אבקסיס:>
מישהו רצה לדאוג למשכורות של יקרים לו? אני לא יודעת, משהו פה הזוי בעיני.
<שניר ניב:>
לא, בכלל לא, לא הועברו כספים נוספים לחברה ובזמן הזה נוצרו עוד חובות על תשלומים, החברה כבר לא פועלת.

<היו"ר משה גפני:>
היא הוקמה ב-2008?
<איתמר זיגל:>
היא הוקמה אבל התחילה לפעול ב-2012.

<שניר ניב:>
החלטת ההקמה היתה ב-2008, אבל הפעילות ב-2012.
<היו"ר משה גפני:>
אבל היא הוקמה ב-2012, כשהוא בא לכאן לאישור.

<איתמר זיגל:>
נכון.

<היו"ר משה גפני:>
האמת היא שהשאלות נכונות, היה צריך לבוא בזמן, היה צריך לבוא ב-2014. הסיבה שהם לא באו ב-2014, הם אמרו: היות ואתה היית היושב-ראש והקמת את זה אז מחכים שאתה תהיה היושב-ראש ותסגור את זה. מי שבעד האישור בתנאי שסוגרים את החברה ירים את ידו. מי נגד? מי נמנע?

הצבעה

בעד – פה אחד
הבקשה אושרה.
<היו"ר משה גפני:>
אין מתנגדים, אין נמנעים. האישור ניתן. תודה רבה, הישיבה נעולה.
<הישיבה ננעלה בשעה 11:15.>

